# A Wesley János Lelkészképző Főiskola nemzetköziesedési stratégiája

2020. május 6.

Helyzetértékelés

Főiskolánk 1996 óta társult tagja az Association of Free Methodist Educational Institutions (AFMEI) szervezetnek, amelynek két amerikai egyetem és négy főiskola a tagja:

Pacific University, California; Seattle Pacific University, Seattle, Washington; Central College, McPherson, Kansas; Greenville College, Greeville, Illinois; Roberts Wesleyan College, Rochester, New York; Spring Arbor College, Spring Arbor, Michigan.

Az AFMEI tagjai a hitéleti képzésen kívül diplomás ápoló, szociális munkás, művészeti és tanárképzést is folytatnak. 2003-ban a Főiskolát felvették a Council for Christian Colleges & Universities szervezetének soraiba. További élő szakmai kapcsolatunk van több EU-beli felsőoktatási intézményekkel is, melyeket nemzetközi mobilitást támogató programokban (Erasmus) való aktív részvétellel alakítottunk ki, és tartunk fent. Együttműködésünk legjellemzőbb formái a diák- és tanárcserék, de újabban kutatási együttműködés, curriculum fejlesztés és közös konferencia-szervezés is a kapcsolattartás eszközei közé tartozik.

A Főiskola nemzetközi kapcsolatainak fejlesztése három irányvonal mentén történik:

* Nemzetközi oktatás
* Nemzetközi kutatás
* Nemzetközi mobilitás

Nemzetközi oktatás

**Átfogó célkitűzés**: egyenletes, magas színvonalú oktatási tevékenység biztosítása állampolgárságtól és finanszírozási formától függetlenül mind a hazai, mind a külföldi hallgatók számára.

**Megvalósítás**

A főiskolánkon folyó összes képzés meghirdetésre került külföldi hallgatók számára is. A magyar nyelvű képzéseken a hallgatók egy éves nyelvi előkészítő kurzus elvégzése után vehetnek részt. A környezettan szakon ezen felül MAB által akkreditált, angol nyelvű képzést is indítunk, melyre – megfelelő nyelvismeret birtokában - hazai hallgatók is jelentkezhetnek. Törekszünk arra, hogy – amennyiben a nyelvi felkészültség ezt lehetővé teszi – a hazai és külföldi hallgatók integráltan vegyenek részt az oktatásban. Az EU élethosszig tartó tanulás (*Life long training)* irányelvéhez illeszkedően a posztgraduális-felnőttképzési programjaink is elérhetőek a külföldi érdeklődők számára (a környezettan szakirányhoz kapcsolódók angol nyelven is).

A külföldi hallgatók számára is bevezettük az angol nyelvű oktatói értékelő rendszert. Az angol nyelvű honlapunkon napra kész információt találnak a képzésekről, a Főiskola szervezeti egységeiről, a vezetők és nemzetközi ügyekben felkereshető személyek elérhetőségeiről. Ezen felül megtalálhatják a magyarországi tartózkodáshoz szükséges hasznos információkat.

A külföldi hallgatók részére mentorprogramot biztosítunk a hazai hallgatók szervezésében, ezáltal is támogatjuk integrálódásukat a Főiskola diákéletébe.

Nemzetközi ösztöndíj- és diákcsere programokban való részvétellel (kiemelten a Stipendium Hungaricum és az Erasmus+ programok) segítjük külföldi hallgatók számára a részvételt a Főiskola képzésein. Ennek kapcsán elfogadjuk és alkalmazzuk az Erasmus Felsőoktatási Charta alapelvelit, támogatjuk a nemzetközi kreditmobilitást.

Nemzetközi kutatás és oktatásfejlesztés

**Átfogó célkitűzés**: részvétel nemzetközi kutatási projektek megvalósításában, nemzetközi kutatási konzorciumok munkájában.

**Megvalósítás**

A Főiskola oktatói és kutatói rendszeresen vesznek részt hazai és nemzetközi szakmai rendezvényeken, amik a nemzetközi kapcsolatépítés platformjaiként is szolgálnak. A kiterjedt kapcsolatrendszer folyamatos fejlesztésével és kutatási források bevonásával az oktatói-kutatói gárda színvonalas szakmai tevékenységet folytat, melynek eredményeit rangos hazai és nemzetközi felületeken publikálja.

Oktatásfejlesztési stratégiai cél nemzetközi új képzési programok kidolgozása külföldi partnerintézmények bevonásával. Célunk továbbá, hogy biztosítsuk a meglévő képzési programjaink folyamatos megújulását, alkalmazkodását a változó külső hallgatói és munkáltatói igényekhez. A célok eléréséhez nemzetközi tapasztalatcserét végzünk a partnerintézményekkel, megosztjuk egymással jó gyakorlatotokat.

Stratégiai cél a fiatal kutatók, tehetséges hallgatók bevonása a kutatási projektekbe, valamint a nemzetközi publikációs tevékenységük támogatása. Ennek érdekében egyéni oktatói mentorálást biztosítunk a kutatásban részt vevő hallgatóknak, és támogatjuk az OTDK-n és egyéb diákkonferencián való részvételüket.

Nemzetközi mobilitás

**Átfogó célkitűzés**: a nemzetközi kapcsolatépítést és curriculum fejlesztést támogató, hallgatói, oktatói és kutatói mobilitás elősegítése.

**Megvalósítás**

A Főiskola támogatja, hogy oktatói és kutatói nemzetközi csereprogramok keretében vendégoktatóként/kutatóként működjenek közre külföldi oktatási/kutatási intézmények munkájában. Ennek folyamodványaként vállalja a külföldi oktatók/kutatók fogadását és bevonásukat a Főiskolán folyó szakmai-tudományos munkába.

A Főiskola támogatja hallgatóinak részvételét a nemzetközi diákcsere programokban, külföldi részképzésre való jelentkezésben. Ehhez kapcsolódóan a Főiskola segíti a külföldi intézményekben szerzett kreditek transzferjét a hazai rendszerbe.

A Főiskola nyitott külföldi diákok fogadására részképzés, nyári gyakorlat és egyéb diákcsere programok tekintetében.

A mobilitási programokban való részvétel pénzügyi fedezetét alapvetően külső, pályázati források adják.

Nemzetköziesedést támogató szervezeti egység

A Nemzetköziesedési Stratégia megvalósítását a Főiskolán működő, Nemzetközi Kapcsolatok Munkacsoport támogatja, melynek működési szabályzatát a Főiskola Szenátusa elfogadta.